Kolíková, Mária, ministerka spravodlivosti SR (2021-02-24):
Ďakujem veľmi pekne, pán predsedajúci, za slovo, ja by som chcela iba v krátkosti reagovať. Pán poslanec Blanár, ja vám rozumiem. Rozumiem tomu, že je absolútne legitímne rozprávať sa o tom, čo môžme urobiť účinnejšie a lepšie. Tomu rozumiem. Tá debata je úplne namieste. Rozumiem vám, že chcete sa o tom rozprávať s ministrom zdravotníctva, úplne legitímne, rozumiem to. Tu sa však rozprávame o tom, že keď nepredĺžime núdzový stav, tak ľudí hodíme do vody. Jednoducho tu nebude žiadny priestor pre reprofilizáciu lôžok, ktoré sú potrebné pre COVID pacientov. Sú dáta, ktoré sú jasné. Sú jasné v materiáli, jednoducho keď ich nechcete vidieť, tak ich nevidíte, ale v materiáli je jasné, koľko pacientov máme momentálne hospitalizovaných na COVID. Priebežne je to zverejňované na stránke korona.gov.sk, to znamená, je zrejme, že aj voči tomu číslu, ktoré bolo v čase prijatia uznesenia vlády, k dnešku o ďalšie stovky máme viac hospitalizovaných. Je zrejmé, že tie opatrenia, ktoré súvisia s lockdownom, účinné sú. To je jednoducho spôsob, ako to robia v iných krajinách. Urobiť lockdown a obmedziť mobilitu sa dá jedine cez zákaz vychádzania. Súvisí s tým aj zákaz zhromažďovania a toto je jednoducho cesta. A s nejakým koktailom testov, to tak jednoducho je. Je to tak zo všetkých krajín okolo, to nie je nič výnimočné. Môžme to urobiť jedine vtedy, že ten nástroj budeme mať v rukách ako vláda. Takto je nastavený právny stav. Môžeme sa baviť o tom, že máme prijať nový zákon pandemický. Môžeme, nech sa páči. Ale takto je jednoducho právny stav v zmysle ústavy, v zmysle princípov právneho štátu, inak sa to teraz nedá. Takže buď hodíte ľudí do vody a nepomôžete im a budeme ignorovať povinnosť štátu chrániť zdravie ľudí, a ten nástroj v tomto momente je, že sa predĺži núdzový stav, alebo to proste nebudeme riešiť. A to je, vidím, že to je cesta vaša. Takže môžme sa tu, samozrejme, baviť o účinných opatreniach, ale v tomto momente to, čo môže vláda urobiť, ak chce riadiť nejakým spôsobom pandémiu, urobiť to najlepšie pre ochranu života a zdravia, v tomto momente je predĺžiť núdzový stav. Inak stráca vláda priestor, ako to kontrolovať. Čo sa týka tých čísiel. Jednoznačne vy používate zo strany 4 toho pôvodného materiálu, toho úvodného k odôvodneniu odsek, ktorý, komunikačne vám rozumiem, ako postaviť to teraz na otázke očkovania. Áno, súhlasím s vami, nie je šťastný ten odsek. Úplne s vami súhlasím, ale určite nebolo nejakým spôsobom zámerom vlády poukazovať na to, že kým nebude zaočkovaná populácia v tomto čísle, že dovtedy má trvať núdzový stav. Takýto zámer nebol, takto to nevyplýva zo žiadneho rokovania vlády a ako predkladateľ za vládu som to vysvetlila, že toto je vážne nedorozumenie. A jednoznačne to oprávnenie mám na základe rozhodnutia vlády, takže ak niekto môže niečo vysvetliť, som to teraz ja. A ja vám vysvetľujem, že toto zámer nebol a takýmto spôsobom to interpretovať je nesprávne. Ale ten odsek nad tým jasne hovorí to, na čo ste poukazovali, že nie je vôbec nejak zrejmé z materiálu, že mobilita, zníženie mobility nám znížilo reprodukčné číslo jednoznačne, a to od momentu vlastne zavedenia opatrení z čísla 1,2, 1,3, kedy sme boli na reprodukčnom čísle, čo sa týka šírenia vírusu, tak sa to znížilo na hodnotu 0,9 v prvej polovici januára. To znamená, to bol ten prvý efekt, ktorý sa hneď ukázal pri znížení mobility. Momentálne to číslo je okolo 1,05. To znamená, je zrejmé, že to udržiavame na nejakej hladine. Akonáhle pustíme tie opatrenia, to reprodukčné číslo pôjde hore. To znamená, že ak chcete skutočne, aby to nemocnice nezvládali nijako, tak nepodporte núdzový stav. Ak chcete, aby to krajina nejakým spôsobom zvládala, tak treba podporiť núdzový stav. Ďakujem. (Potlesk.)